Kunigiškių tiltas

Kunigiškių tiltas – automobilių tiltas per Šventąją, stovintis Anykščių rajone, Svėdasų seniūnijoje, žvyrkelyje Kunigiškiai II – Vyžuonos, už 3 km į šiaurę nuo Vyžuonų (Utenos rajonas). Apylinkės mažai apgyvendintos, miškingos (Dvarašilio miškai).

Tiltas trijų tarpatramių, sijinis. Krantuose įrengti užpiltiniai ramtai, tarpinės atramos – du sieniniai taurai su lytlaužomis. Krantus jungia monolitinė perdanga, kurią sudaro briaunotoji plokštė su dviem laikančiosiomis išilginėmis sijomis, sustiprintomis skersiniais ryšiais. Statiniui suteiktas išgaubtas kontūras. Išlikę originalūs metaliniai turėklai, su kulkos paklydėlės pramušta skyle.Į Kunigiškius palengva sugrįžta žmonės… anyksta.lt, 2015-09-03

 Istorija 

1784 m. surašytame Vyžuonų bažnyčios inventoriuje minimas kelias, vedantis į Svėdasus. Aprašyme pažymima ir tai, kad seniau Žemaitėliais, o dabar Kunigiškiais vadinamas kaimas, kunigaikščio Radvilos bažnyčiai dovanotas ir esąs prie to kelio, kuris yra dalis žiemos trakto į Rygos uostą. Viename ir kitame Kunigiškių žemių pakraštyje veikė dvi smuklės. Prie pat jau tuomet dirbusio vandens malūno buvęs tiltas, o šalia jo stovėjusi klebonijai priklausiusi smuklė. Kita, kaip pono Jalensko nuosavybė, stovėjo kiek tolėliau, pavažiavus iki Nasvės upelio, kur buvo dar vienas tiltelis.

Prie Kunigiškių malūno stovėjo medinis, kasmet nunešamas pavasarinių potvynių tiltas. Jis teikė daug vargo patogiai pasiekti malūną ir aplinkinius miestelius. Iš gretimų Vilkabrukių kilusio kelių inžinieriaus Leono Tuskelnio iniciatyva pastatytas modernus gelžbetoninis tiltas per Šventąją, sutrumpinęs kelią iš Svėdasų krašto į Vyžuonas.Leonas Tuskenis anykstenai.lt Kelio priežiūra tarpukaryje priklausė Ukmergės kelių rajonui. Šaltiniuose nurodoma, kad 1934 m. pastatytas gelžbetoninis tiltas per Šventąją ties Kunigiškių kaimu, statybos kaina – 43 193,27 lt.Ukmergės kelių rajonas 1919-1944 m. ukmergeskulturospuslapiai.lt 

Hidrologas Steponas Kolupaila tarpukaryje minėjo (plaukė Šventąja 1935 m.), kad upės vagos 140,1 km stovėjo gelžbetoninis vieškelio tiltas. Netoli, kairiojo upės kranto kanale buvo įrengtas vandens malūnas su 1,4 m aukščio užtvanka.Steponas Kolupaila. Mūsų vandens keliai. Šventoji upese.lt Atgimimo metais sodyba su malūno liekanomis (250 m pasroviui nuo tilto), atiteko teisėtiems paveldėtojams.

 Šaltiniai 

 Nuorodos 
 Bridge in Lithuania. Kunigiškių kaimo tilto priežiūra... youtube.com 2018-11-03

Kategorija:Anykščių rajono tiltai
Kategorija:Tiltai per Šventąją